《送赵秋谷之潮州》
清代·陈恭尹

半月五羊城，紫梅开尚浅。何以乐新知，青尊共游衍。

良俦唯二乐，美酝无沈湎。时寻广莫野，或命岢峨艑。

古寺搜碑遗，清溪候潮转。悠然发长啸，倏尔飞雄辩。

归来读君诗，烛下终长卷。如有神物凭，顿使心目展。

东海与泰山，真形入裁剪。人言之子傲，我独钦其善。

群惊叶县龙，信有蜀州犬。性情虽各适，去取良无舛。

倘君非不狂，即我狂难免。寒冬为此别，宿约诚须践。

昌黎驱鳄地，风教今重阐。首路指龙川，君家旧疆畎。

怀古一沈吟，新篇会非鲜。引领望归艎，芳郊及春饯。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南乐大家。又工书法，时称清初广东第一隶书高手。有《独漉堂全集》，诗文各15卷，词1卷。